જોકે, ઓઈલનું ઉત્પાદન કરતા દેશો માટે આ સ્થિતિ એટલી સારી નથી. ઓઈલનું ઉત્પાદન નહીં ઘટાડી શકવાના કારણે આંતરરાષ્ટ્રીય બજારમાં ક્રૂડ અને બ્રેન્ટ ક્રૂડના ભાવ સતત ગગડી રહ્યા હોવાથી ઓપેક દેશો માટે બજેટનું સંતુલન કરવું અઘરું થઈ રહ્યું છે. નિષ્ણાતો જણાવે છે કે, હાલ આંતરરાષ્ટ્રીય બજારમાં ક્રૂડના ભાવ ગગડવાનું સૌથી મોટું કારણ અમેરિકામાં થઈ રહેલું ઉત્પાદન છે, નહીં કે ઓપેક દેશો દ્વારા થઈ રહેલું ઉત્પાદન. હાલ વિશ્વમાં સાઉદી અરેબિયા અને રશિયા કરતા પણ શેલ ઓઈલનું વધારે ઉત્પાદન કરતો દેશ અમેરિકા છે. ક્રૂડ ઓઈલના વધુ પડતા ઉત્પાદન અને કિંમતોમાં ઘટાડાની સૌથી વધારે અસર ઓઈલ કંપનીઓના બોન્ડ માર્કેટ પર વર્તાઈ છે. આ એનર્જી બોન્ડ ઈન્ડસ્ટ્રીમાં કોવ-લાઈટ (કોવેનન્ટ લાઈટ લોન્સ) એનર્જી બોન્ડ તરીકે પણ ઓળખાય છે. એનર્જી ટ્રાન્સપોર્ટેશન કંપનીને વેચેલા એનર્જી બોન્ડમાં કોવેનન્ટનું પ્રમાણ મર્યાદિત હોવા છતાં તે કોવ-લાઈટ તરીકે ઓળખાય છે. જંક બોન્ડ ડેબ્ટ ઈન્સ્ટ્રુમેન્ટને બીબી અથવા તેનાથી નીચું રેટિંગ મળ્યું હોય છે. નિષ્ણાતોના મતાનુસાર, ઓઈલ અને ગેસનું ટ્રાન્સપોર્ટેશન કરતી કંપનીઓના બોન્ડ સૌથી વધારે નબળા પડી રહ્યા છે.